b"\n_START_ARTICLE_\nHomeopatija\n_START_PARAGRAPH_\nHomeopatija (gr. \xcf\x8c\xce\xbc\xce\xbf\xce\xb9\xce\xbf\xcf\x82 'pana\xc5\xa1us' + \xcf\x80\xce\xac\xce\xb8\xce\xbf\xcf\x82 'skausmas, liga') \xe2\x80\x93 pseudomokslas medicinos srityje, priskiriamas alternatyviajai medicinai. I\xc5\xa1 1800 nepriklausom\xc5\xb3 mokslini\xc5\xb3 tyrim\xc5\xb3 n\xc4\x97 vienas nepatvirtino homeopatijos gydom\xc5\xb3j\xc5\xb3 savybi\xc5\xb3._NEWLINE_Gydoma specialiu b\xc5\xabdu paruo\xc5\xa1iamais preparatais \xe2\x80\x93 med\xc5\xbeiagos, kurios sveikam \xc5\xbemogui sukelia pana\xc5\xa1ius simptomus \xc4\xaf gydom\xc4\x85 lig\xc4\x85, atskied\xc5\xbeiamos taip, kad j\xc5\xb3 pagamintame preparate prakti\xc5\xa1kai arba visi\xc5\xa1kai nelieka. Manoma, jog kuo ma\xc5\xbeiau pirmin\xc4\x97s med\xc5\xbeiagos lieka preparate, tuo jis tampa efektyvesnis. Tikima, jog skied\xc5\xbeiant ma\xc5\xbeiau kart\xc5\xb3, preparatas gydo k\xc5\xabno organus, skied\xc5\xbeiant daugiau kart\xc5\xb3, preparatas gali gydyti ir psichines ligas. Gydymo principas grind\xc5\xbeiamas senoviniu similia similibus curantur (lot. \xe2\x80\x9epana\xc5\xa1us gydo pana\xc5\xa1\xc5\xb3\xe2\x80\x9c) principu. Homeopatijos \xc5\xa1alininkai mano, kad ypatingu metodu skied\xc5\xbeiamos med\xc5\xbeiagos poveikis ne silpn\xc4\x97ja, bet stipr\xc4\x97ja. Homeopatini\xc5\xb3 vaist\xc5\xb3 poveikis paprastai ai\xc5\xa1kinamas tuo, kad vanduo ne\xc5\xbeinomu b\xc5\xabdu \xe2\x80\x9eatsimena\xe2\x80\x9c pirmin\xc4\x99 med\xc5\xbeiag\xc4\x85, kuri buvo skied\xc5\xbeiama._NEWLINE_\xc5\xa0iuolaikinius mokslinius reikalavimus atitinkantys tyrimai rodo, kad homeopatinio gydymo medicininis poveikis \xe2\x80\x93 ne didesnis nei placebo efektas. Pagrindini\xc5\xb3 homeopatijos princip\xc5\xb3 (potencijavimas, pana\xc5\xa1umas, gyvybin\xc4\x97 j\xc4\x97ga) ne\xc4\xafmanoma patikrinti (pseudomokslas).\n_START_SECTION_\nIstorija\n_START_PARAGRAPH_\nHomeopatijos pradininkas buvo Samuelis Hanemanas (1755\xe2\x80\x931843) \xe2\x80\x93 \xc5\xbeymus savo am\xc5\xbeiaus gydytojas ir vert\xc4\x97jas. Atlikdamas bandymus su chininu, kuris buvo naudojamas maliarijos gydymui, jis pasteb\xc4\x97jo, kad didesni \xc5\xa1ios med\xc5\xbeiagos kiekiai sukelia simptomus, pana\xc5\xa1ius \xc4\xaf maliarij\xc4\x85. Hanemanas suk\xc5\xabr\xc4\x97 teorij\xc4\x85, kad kiekvien\xc4\x85 lig\xc4\x85 galima i\xc5\xa1gydyti med\xc5\xbeiagomis, kuri\xc5\xb3 didesn\xc4\x97s doz\xc4\x97s sukelia pana\xc5\xa1ius \xc4\xaf tos ligos simptomus. Atlikdamas tyrimus ir bandymus Hanemanas pasteb\xc4\x97jo, kad kartais reikia visai ma\xc5\xbeos toki\xc5\xb3 med\xc5\xbeiag\xc5\xb3 doz\xc4\x97s, ir stimul\xc4\x85 gav\xc4\x99s organizmas toliau gyja savaime. Taip jis pri\xc4\x97jo i\xc5\xa1vad\xc4\x85, kad kuo ma\xc5\xbeesn\xc4\x97 doz\xc4\x97, tuo didesnis efektas. Tiesa, \xc5\xa1ie tyrimai ir bandymai buvo vykdomi tuo metu priimtinais principais, t. y. vaist\xc5\xb3 bandiniai duodami \xc5\xbemon\xc4\x97ms ir stebima, kokius simptomus po to \xc5\xa1ie jau\xc4\x8dia, nevertinant kit\xc5\xb3 veiksni\xc5\xb3._NEWLINE_Pirm\xc4\x85 kart\xc4\x85 \xc5\xa1i teorija buvo publikuota 1796 metais. Hanemanas tvirtino, kad homeopatijos efektyvumas priklauso nuo paciento individuali\xc5\xb3 savybi\xc5\xb3, tod\xc4\x97l gilindavosi ne tik \xc4\xaf ligos istorij\xc4\x85, bet ir k\xc5\xabno tip\xc4\x85, charakter\xc4\xaf, fizinius bei emocinius poky\xc4\x8dius. Anot Hanemano, chroni\xc5\xa1kos ligos yra d\xc4\x97l u\xc5\xbegniau\xc5\xbeto tro\xc5\xa1kimo, u\xc5\xbesl\xc4\x97pto blogo jausmo ar blogio dvasios._NEWLINE_Homeopatija dar Hanemanui gyvam esant tapo labai populiari ir paplito visoje Europoje, JAV, Azijos \xc5\xa1alyse. Tai buvo susij\xc4\x99 su tuo, kad tuometin\xc4\x97 medicina daugeliu atvej\xc5\xb3 netur\xc4\x97jo joki\xc5\xb3 priemoni\xc5\xb3 kovoti su daugeliu \xc5\xa1iais laikais i\xc5\xa1gydom\xc5\xb3 lig\xc5\xb3 bei taik\xc4\x97 abejotinas ir menko poveikio priemones \xe2\x80\x93 kraujo nuleidim\xc4\x85, v\xc4\x97mimo, viduriavimo skatinim\xc4\x85._NEWLINE_XIX a. pabaigos \xe2\x80\x93 XX a. pr. medicinos pasiekimai prakti\xc5\xa1kai i\xc5\xa1st\xc5\xabm\xc4\x97 homeopatinius vaistus. Jie v\xc4\x97l i\xc5\xa1populiar\xc4\x97jo XX a. antrojoje pus\xc4\x97je kartu su sveiko gyvenimo b\xc5\xabdo, new age ir kitais jud\xc4\x97jimais bei susidom\xc4\x97jimo netradicine medicina banga.\n_START_SECTION_\nHomeopatini\xc5\xb3 preparat\xc5\xb3 \xc5\xa1alutinis poveikis ar \xc5\xbeala\n_START_PARAGRAPH_\nManoma, jog homeopatiniai preparatai nedaro jokios \xc5\xbealos ir neturi joki\xc5\xb3 nepageidaujam\xc5\xb3 \xc5\xa1alutini\xc5\xb3 efekt\xc5\xb3 (nors kartais kai kuri\xc5\xb3 preparat\xc5\xb3 informaciniuose lapeliuose b\xc5\xabna i\xc5\xa1vardyti), kadangi juose be vandens n\xc4\x97ra joki\xc5\xb3 veikli\xc5\xb3j\xc5\xb3 med\xc5\xbeiag\xc5\xb3. Homeopatija gali b\xc5\xabti \xc5\xbealinga, jei homeopatiniai preparatai vartojami vietoje efektyvi\xc5\xb3 vaist\xc5\xb3, kuri\xc5\xb3 poveikis bei, \xc5\xa1alutiniai efektai yra \xc5\xbeinomi pagal klinikinius tyrimus. Kadangi homeopatai mano, jog kuo daugiau skiedim\xc5\xb3, tuo preparatas efektyvesnis, ir daug kart\xc5\xb3 atskiestas preparatas pradeda veikti ir psichik\xc4\x85, \xc5\xbemogus naudojantis preparat\xc4\x85, kad gydyti fizines ligas, gali pasteb\xc4\x97ti poky\xc4\x8dius ir psichikoje (pvz., tapti ramesniu, atsipalaidavusiu, ar atvirk\xc5\xa1\xc4\x8diai piktesniu). Ta\xc4\x8diau homeopat\xc5\xb3 manymu, homeopatiniai preparatai neturi joki\xc5\xb3 rimt\xc5\xb3 \xc5\xa1alutini\xc5\xb3 poveiki\xc5\xb3.\n_START_SECTION_\nOficialus homeopatijos pripa\xc5\xbeinimas\n_START_PARAGRAPH_\nXX a. prad\xc5\xbeioje Amerikos Medik\xc5\xb3 Asociacija (American Medical Association, AMA) prad\xc4\x97jo aktyviai kovoti prie\xc5\xa1 \xc5\xa1\xc4\xaf gydymo metod\xc4\x85 ir iki 1950 m. JAV beveik nebeliko homeopatijos mokykl\xc5\xb3 ir praktikant\xc5\xb3. V\xc4\x97liau jos populiarumas tai i\xc5\xa1kildavo, tai nusl\xc5\xabgdavo._NEWLINE_JAV homeopatiniai vaistai neb\xc4\x97ra registruojami nuo XX a. 6-ojo de\xc5\xa1imtme\xc4\x8dio, kai buvo panaikinta ir anks\xc4\x8diau registruot\xc5\xb3 vaist\xc5\xb3 registracija._NEWLINE_Jungtin\xc4\x97je Karalyst\xc4\x97je 1997 Londono sveikatos apsaugos vald\xc5\xbeios organ\xc5\xb3 atstovai, nepakankant homeopatinio gydymo efektyvumo \xc4\xafrodym\xc5\xb3, nutar\xc4\x97 nutraukti homeopatinio gydymo finansavim\xc4\x85._NEWLINE_Nepaisant to, kad homeopatiniai preparatai n\xc4\x97ra oficialiai pripa\xc5\xbe\xc4\xafstami kaip vaistai, jie yra pla\xc4\x8diai reklamuojami kaip ligas galintys pagydyti vaistai. Kadangi homeopatiniai preparatai tiesioginio neigiamo poveikio neturi, nebent b\xc5\xabt\xc5\xb3 vartojami atsisakant efektyvi\xc5\xb3 \xc4\xafprastini\xc5\xb3 vaist\xc5\xb3, vaist\xc5\xb3 reklam\xc4\x85 pri\xc5\xbei\xc5\xabrin\xc4\x8dios institucijos kreipia \xc4\xaf toki\xc5\xb3 preparat\xc5\xb3 reklam\xc4\x85 nedidel\xc4\xaf d\xc4\x97mes\xc4\xaf._NEWLINE_1982 metais JAV Food and Drug Administration atliktas rinkos tyrimas parod\xc4\x97, kad kai kurie homeopatiniai vaistai pardavin\xc4\x97jami rimtoms ligoms gydyti. Pavyzd\xc5\xbeiui, tarantulo tinkt\xc5\xabra \xe2\x80\x93 nuo skleroz\xc4\x97s, kobros nuod\xc5\xb3 ekstraktas \xe2\x80\x93 nuo v\xc4\x97\xc5\xbeio._NEWLINE_Did\xc5\xbeiausias JAV homeopatini\xc5\xb3 vaist\xc5\xb3 tiek\xc4\x97jas yra Biological Homeopathic Industries. J\xc5\xb3 kataloguose buvo sura\xc5\xa1yta daugiau kaip 50 sunki\xc5\xb3 lig\xc5\xb3, kurias j\xc5\xb3 si\xc5\xablomi preparatai neva gali pagydyti, tarp j\xc5\xb3 \xe2\x80\x93 ir v\xc4\x97\xc5\xbeys._NEWLINE_1993\xe2\x80\x931994 m. FDA i\xc5\xa1siunt\xc4\x97 \xc4\xafsp\xc4\x97jamuosius lai\xc5\xa1kus did\xc5\xbeiausiems homeopatini\xc5\xb3 vaist\xc5\xb3 gamintojams ir platintojams: Biological Homeopathic Industries buvo \xc4\xafsp\xc4\x97ti nustoti klaidinti vartotojus, kad j\xc5\xb3 vaistai kada nors yra buv\xc4\x99 veiksmingi nuo kiaulyt\xc4\x97s, kosulio, chroni\xc5\xa1k\xc5\xb3 kv\xc4\x97pavimo tak\xc5\xb3 lig\xc5\xb3, herpeso ir vis\xc5\xb3 virusini\xc5\xb3 lig\xc5\xb3. Botanical Laboratories, Inc firma, platinusi \xe2\x80\x9eNatra - bio\xe2\x80\x9c gaminius, buvo \xc4\xafsp\xc4\x97ta neklaidinti vartotoj\xc5\xb3 savo teiginiais, kad j\xc5\xb3 homeopatiniai vaistai \xe2\x80\x9eBioAllers\xe2\x80\x9c yra veiksmingi nuo \xc5\xa1ienlig\xc4\x97s, alergijos gyv\xc5\xabn\xc5\xb3 plaukams, dulk\xc4\x97ms ir kt. FDA niekada nepripa\xc5\xbeino jokio homeopatinio preparato kaip saugaus ir efektyvaus bet kokiems medicininiams tikslams.\n_START_SECTION_\nHomeopatija ir fitoterapija\n_START_PARAGRAPH_\nHomeopatija da\xc5\xbenai painiojama su gydymu vaista\xc5\xbeol\xc4\x97mis (fitoterapija). Kadangi homeopatija kaip terminas yra pla\xc4\x8diai \xc5\xbeinomas, kai kurios kompanijos klaidindamos vartotoj\xc4\x85 naudoja j\xc4\xaf marketinge, nors j\xc5\xb3 pardavin\xc4\x97jami preparatai n\xc4\x97ra homeopatiniai, o ruo\xc5\xa1ti pagal \xc4\xafprast\xc4\x85 metodologij\xc4\x85 \xe2\x80\x93 vitaminai, vaista\xc5\xbeol\xc4\x97s ar pana\xc5\xa1iai. Homeopatini\xc5\xb3 preparat\xc5\xb3 reklamoje taip pat akcentuojama, kad tai \xe2\x80\x9enat\xc5\xabrali\xe2\x80\x9c priemon\xc4\x97, o tai asocijuojasi su ekologi\xc5\xa1kais produktais ir vaista\xc5\xbeol\xc4\x97mis. D\xc4\x97l \xc5\xa1ios painiavos da\xc5\xbenai manoma, kad homeopatija yra pripa\xc5\xbe\xc4\xafstama ir \xc4\xafprastin\xc4\x97s medicinos._NEWLINE_I\xc5\xa1 ties\xc5\xb3 \xc5\xa1ie du gydymo b\xc5\xabdai turi ma\xc5\xbeai k\xc4\x85 bendro. Homeopatiniai vaistai gaminami ne tik i\xc5\xa1 augal\xc5\xb3, bet taip pat ir i\xc5\xa1 mineral\xc5\xb3, gyv\xc5\xabnin\xc4\x97s kilm\xc4\x97s produkt\xc5\xb3 (pavyzd\xc5\xbeiui, gyva\xc4\x8di\xc5\xb3 nuod\xc5\xb3) ar net \xc5\xbemogi\xc5\xa1kos kilm\xc4\x97s substancij\xc5\xb3. Net ir i\xc5\xa1 \xc5\xbeoleli\xc5\xb3 pagaminti homeopatiniai vaistai neturi nieko bendro su tikrais vaista\xc5\xbeoliniais preparatais, kadangi juose lik\xc4\x99s vaista\xc5\xbeoli\xc5\xb3 kiekis yra labai artimas nuliui.\n_START_SECTION_\nHomeopatija ir skiepai\n_START_PARAGRAPH_\nHomeopatija kartais yra siejama ar net tapatinama skiepams. Vakcina i\xc5\xa1 ties\xc5\xb3 yra tos pa\xc4\x8dios ligos silpnas \xe2\x80\x9eu\xc5\xbekratas\xe2\x80\x9c. S. Hanemanas j\xc5\xb3 atradim\xc4\x85 interpretavo kaip homeopatijos teiginio pana\xc5\xa1us gydo pana\xc5\xa1\xc5\xb3 patvirtinim\xc4\x85. I\xc5\xa1 ties\xc5\xb3 su homeopatija skiepai neturi nieko bendro._NEWLINE_Vakcina paskatina sveiko organizmo pasiprie\xc5\xa1inimo reakcij\xc4\x85 ir antik\xc5\xabni\xc5\xb3 gaminim\xc4\x85si, taip stiprinant imunitet\xc4\x85. Kitaip nei homeopatijoje, skiepams nenaudojamos med\xc5\xbeiagos, kurios su liga tur\xc4\x97t\xc5\xb3 tik pana\xc5\xa1ius simptomus. Be to, tiek skiepai, tiek d\xc4\x97l j\xc5\xb3 susidarantys antik\xc5\xabnai gali b\xc5\xabti stebimi ir i\xc5\xa1matuojami, o homeopatijos atveju ne\xc4\xafmanoma steb\xc4\x97ti ar i\xc5\xa1matuoti nei veikliosios med\xc5\xbeiagos, nei jos tiesioginio poveikio."